КОМИ РЕСПУБЛИКАСА ЮРАЛЫСЬЛӦН  
ИНДӦД

**Коми Республикаса олӧмӧ пӧртысь власьт системаын**

**органъяслӧн тэчас йылысь**

Сы могысь, медым бурмӧдны Коми Республикаса олӧмӧ пӧртысь власьт системаын органъяслысь тэчассӧ, Коми Республикаса Оланподувлӧн 84 статья, “Коми Республикаса Юралысь, Коми Республикаса Веськӧдлан котыр да Коми Республикаса олӧмӧ пӧртысь власьт системаын органъяс йылысь” Коми Республикаса Оланпаслӧн 7 статья вылӧ подуласьӧмӧн шуа:

1. Вежны:

1) Коми Республикаса велӧдан да том йӧз политика министерстволысь нимсӧ Коми Республикаса велӧдан, наука да том йӧз политика министерство вылӧ, сылы Коми Республикаын наука удж сӧвмӧдан юкӧнын могъяс сетӧмӧн;

2) Коми Республикаса видз-му овмӧс да сёян-юан министерстволысь нимсӧ Коми Республикаса видз-му овмӧс да потребительскӧй рынок министерство вылӧ, сылы татшӧм могъяс сетӧмӧн:

а) збыльмӧдны этилӧвӧй спирт, алкоголя да спирта продукция вӧчан да вузалан юкӧнын канму политика;

б) сетны Коми Республика мутасын алкоголя продукция торйӧн вузалӧм вылӧ лицензияяс (вина, игристӧй вина (шампанскӧй) видз-му овмӧс вузӧс вӧчысьясӧн торйӧн вузалӧм вылӧ лицензияяс кындзи) сетан юкӧнын канму услугаяс;

в) збыльмӧдны Коми Республика мутасын алкоголя продукция торйӧн вузалӧм бӧрся лицензионнӧй контроль;

г) збыльмӧдны алкоголя да спирта продукция торйӧн вузалан ыджда йылысь декларацияяс сетӧм бӧрся канму контроль;

д) потребительскӧй рынок сӧвмӧдан юкӧнын.

2. Вежны Коми Республикаса стрӧитчан, оланін да коммунальнӧй, туй овмӧс министерстволысь нимсӧ Коми Республикаса стрӧитчан, тариф, оланін да коммунальнӧй, туй овмӧс министерство вылӧ, сы дорӧ Коми Республикаса тариф служба ӧтувтӧмӧн, сылы татшӧм могъяс сетӧмӧн:

донъяс (тарифъяс) урчитан юкӧнын,

збыльмӧдны Коми Республика мутасын канмусянь донъяс (тарифъяс) ладмӧдӧмын да естественнӧй монополия юкӧнъясын дінмусянь канму контроль (дӧзьӧр);

Коми Республикаса олӧмӧ пӧртысь власьт уполномоченнӧй органлысь энергия видзтан да энергетикаын окталун кыпӧдан мероприятиеяс ладмӧдӧм серти могъяс.

3. Вежны Коми Республикаса промышленносьт, транспорт да энергетика министерстволысь нимсӧ Коми Республикаса промышленносьт, вӧр-ва озырлун, энергетика да транспорт министерство вылӧ, сы дорӧ Коми Республикаса вӧр-ва озырлун да гӧгӧртас видзан министерство ӧтувтӧмӧн, сылы татшӧм могъяс сетӧмӧн:

му пытшкӧс, ва объектъяс да озырлун, звер-пӧтка объектъяс да налысь олан гӧгӧртас туялан, бурмӧдан, наӧн вӧдитчан да найӧс видзан юкӧнын, кыйсян да кыйсян-вӧралан озырлун видзан юкӧнын, гӧгӧртас видзан юкӧнын, Коми Республика мутасын вӧр йитӧдъяс юкӧнын;

Коми Республика мутасын экология боксянь дінмуын канму дӧзьӧр, федеральнӧй канму кыйсян-вӧралан дӧзьӧр, звер-пӧтка да налысь олан гӧгӧртас видзан, быдтан-рӧдмӧдан да наӧн вӧдитчан юкӧнын федеральнӧй канму дӧзьӧр, федеральнӧй канму вӧр дӧзьӧр (вӧр видзӧм), вӧръясын пӧжарысь видзан федеральнӧй канму дӧзьӧр збыльмӧдан юкӧнын Россия Федерациялысь сетӧм уджмогъяс серти.

4. Бырӧдны Коми Республикаса юӧр сетан, информатизация да связь министерство.

5. Сетны бырӧдан Коми Республикаса юӧр сетан, информатизация да связь министерстволысь могъяссӧ:

1) Коми Республикаса Юралысьлӧн Администрациялы:

информатизация, юӧр боксянь видзчысянлун юкӧнын могъяс;

связь, печать да юӧр сетан, телерадиовещание, йӧзӧдчан да полиграфия юкӧнын могъяс;

2) Коми Республикаса экономика министерстволы:

канму да муниципальнӧй услугаяс сетан юкӧнын могъяс;

дінмуса проектнӧй офислысь могъяс да проектнӧй удж котыртӧм серти могъяс.

6. Коми Республикаса экономика министрлы артмӧдны Коми Республикаса экономика министерство тэчасын дінмуса проектнӧй офис, кодлӧн эмӧсь колана уджмогъяс ведомствокостса йитӧдъяс котыртӧм серти, да тшӧктыны дінмуса проектнӧй офислы быд боксянь ладмӧдны медтӧдчана проектъяс да уджтасъяс збыльмӧдӧмсӧ, а сідзжӧ котыртны проектнӧй уджсӧ.

7. Бырӧдны Коми Республикаса канму гражданскӧй службаӧн веськӧдланін.

8. Сетны бырӧдан Коми Республикаса канму гражданскӧй службаӧн веськӧдланінлысь могъяссӧ Коми Республикаса Юралысьлӧн Администрациялы, урчитны сылы коррупция боксянь да мукӧд ногӧн инӧд торкалӧмысь ӧлӧдан органлысь уджмогъяс да канму службаӧн веськӧдлан органлысь уджмогъяс.

9. Вынсьӧдны Коми Республикаса олӧмӧ пӧртысь власьт органъяслысь тэчассӧ содтӧд серти.

10. Коми Республикаса Веськӧдлан котырлы тайӧ Индӧдлысь положенияс тӧд вылӧ босьтӧмӧн 2016 вося йирым тӧлысь 31 лунӧдз:

юклыны Коми Республикаса олӧмӧ пӧртысь власьт органъяс костын могъяссӧ да найӧс збыльмӧдӧм вылӧ урчитны штатын уджалысьяслысь колана лыд Коми Республикаса олӧмӧ пӧртысь власьт органъяслӧн ӧтувъя штат лыд серти, мый лоӧ вынаӧн тайӧ Индӧд примитан лун кежлӧ;

вынсьӧдны Коми Республикаса олӧмӧ пӧртысь власьт органъяс йылысь положениеяс.

11. “Коми Республикаса олӧмӧ пӧртысь власьт системаын органъяс йылысь” Коми Республикаса Юралысьлӧн 2015 во вӧльгым тӧлысь 3 лунся 115 №-а Индӧдысь 1 да 16 пунктъяс, а сідзжӧ тайӧ Индӧд дорӧ 1 №-а содтӧд лыддьыны вынтӧмъясӧн.

12. Тайӧ Индӧдыс вынсялӧ сійӧс официальнӧя йӧзӧдан лунсянь.

Коми Республикаса Юралысь С. Гапликов

Сыктывкар

2016 вося йирым тӧлысь 17 лун

123 №

ВЫНСЬӦДӦМА

Коми Республикаса Юралысьлӧн

2016 во йирым тӧлысь 17 лунся 123 №-а Индӧдӧн

(содтӧд)

Коми Республикаса олӧмӧ пӧртысь власьт органъяслӧн

**ТЭЧАС**

**I. Коми Республикаса**

**медвылыс олӧмӧ пӧртысь канму власьт орган**

Коми Республикаса Веськӧдлан котыр.

**II. Коми Республикаса Юралысь кипод улын уджалысь**

**Коми Республикаса олӧмӧ пӧртысь власьт органъяс**

1. Коми Республикаса Юралысьлӧн Администрация.

2. Россия Федерацияса Президент бердын Коми Республикаӧс пыр петкӧдланін.

3. Россия Федерацияса Рытыв-Войвыв дінмуын Коми Республикаӧс петкӧдланін.

**III. Коми Республикаса Веськӧдлан котырлӧн кипод улын уджалысь**

**министерствояс, службаяс, комитетъяс**

**1. Министерствояс:**

1) Коми Республикаса сьӧм овмӧс министерство;

2) Коми Республикаса экономика министерство;

3) Коми Республикаса юстиция министерство;

4) Коми Республикаса йӧзлысь дзоньвидзалун видзан министерство;

5) Коми Республикаса велӧдан, наука да том йӧз политика министерство;

6) Коми Республикаса промышленносьт, вӧр-ва озырлун, энергетика да транспорт министерство;

7) Коми Республикаса стрӧитчан, тариф, оланін да коммунальнӧй, туй овмӧс министерство;

8) Коми Республикаса видз-му овмӧс да потребительскӧй рынок министерство;

9) Коми Республикаса национальнӧй политика министерство;

10) Коми Республикаса удж, уджӧн могмӧдан да социальнӧя доръян министерство;

11) Коми Республикаса вынйӧр сӧвмӧдан да спорт министерство;

12) Коми Республикаса эмбур да му йитӧдъяс министерство;

13) Коми Республикаса культура, туризм да архив удж министерство;

**2. Службаяс:**

Коми Республикаса стрӧитчан, оланін да техническӧй дӧзьӧр (контроль) служба.

**3. Комитетъяс:**

Коми Республикаса войтырӧс доръян да неминучаысь видзан комитет.

**IV. Коми Республикаса министерствоясувса веськӧдланінъяс**

Коми Республикаса культура озырлун объектъяс видзӧмӧн веськӧдланін (уджалӧ Коми Республикаса культура, туризм да архив удж министерство улын).